“የዕርቀ ሠላም ኮሚሽኑ የተጣሉትን የፖለቲካ ፓርቲዎችና እናውቅልሀለን ባዮች ያስታርቅ።” የባሕር ዳር ከተማ ነዋሪዎች
ባሕር ዳር፡ ታኅሳስ 04/2012ዓ.ም (አብመድ) የኢፌዴሪ የዕርቀ ሠላም ኮሚሽን ከሃይማኖት አባቶች፣ ከሀገር ሽማግሌዎች፣ ከወጣቶችና ከሌሎች የማኅበረሰብ ክፍሎች ጋር በባሕር ዳር ዛሬ ታህሳስ 04 ቀን 2012ዓ.ም ከሰዓት በኋላ ውይይት አድርጓል።ከ10 ወራት በፊት በተለያዩ አካባቢዎች የተፈጠሩ ቅራኔዎችን በዘላቂነት ለመፍታት በዓዋጅ ቁጥር 1102/2011 ዓ.ም የዕርቀ ሠላም ኮሚሽን መቋቋሙ ይታወሳል። ኮሚሽኑ በተለያዩ የሀገሪቱ አካባቢዎች የሚነሱ አለመግባባቶችን ለመፍታት የሚሠራ ነው። ኮሚሽኑ ዛሬ “ሀገሪቱን ለዕርቅ ያደረሳት ችግር ምንድን ነው? መፍትሔውስ ምን ይሆን?” ሲል በባሕር ዳር ከሰዓት በፊት ከመንግሥት የሥራ ኃላፊዎችና ከሰዓት በኋላ ከነዋሪዎች ጋር መክሯል።የውይይቱ ተሳታፊዎችም “ሀገሪቱ ሰው ናፍቋታል፤ ሰው ያስፈልገናል፤ ለሀገሪቱ መጸለይ፣ መልካም መሥራትና በጋራ መቆም ያስፈልጋል። ኮሚሽኑ የያዘው ኃላፊነት ትልቅና ሰናይ ነው” ብለዋል። ውይይቱ ጥልቀት ያለው መሆን እንደሚገባውም አሳስበዋል። ሠላም የሁሉም ለሁሉም ስለሆነ ሁሉም መሥራት መቻል እንደሚገባውም አሳስበዋል። “ከዚህ ቀደም የተዘራው የዘር ጥላቻ ሀገሪቷን ችግር ውስጥ ከትቷታል፣ ይህ ዘር በጋራ መታጨድ አለበት” ነው ያሉት ነዋሪዎቹ።“ዕርቁ ከማን ጋር ነው የሚደረገው? ሕዝብና ሕዝብስ ተጣልቷል ወይ? ኮሚሽኑ እስካሁን እነማንን አስታረቀ?” ሲሉም ነዋሪዎቹ ኮሚሽኑን ጠይቀዋል። መንግሥት በተለያዬ አጋጣሚ የሚያደርገውን የገንዘብ ፈሰስ ሰው ግንባታ ላይ ማድረግ እንዳለበትም መክረዋል። ኮሚሽኑም ሆነ መንግሥት እሳት ከማጥፋት ሥሩን መፈለግና መንቀል እንደሚገባቸውም ነዋሪዎቹ አሳስበዋል። “የኢትዮጵያውያን ታሪክ ይቅርታ አድርገው ይቅርታ መቀበል ነው” ያሉት ነዋሪዎቹ የሃይማኖት አባቶች ይቅርታና ፍቅር ከሌለ የሰማይ ቤት ዝግ እንደሆነ ማስተማር እንዳለባቸውም ነው ያስገነዘቡት።